Suurin osa vesi- ja rantalintujen pesistä on tuhoutunut eilisessä myrskyssä. Kuva: Jarmo Kontiainen

Perjantaina Pohjois-Pohjanmaalla riehunut myrsky on aiheuttanut pahoja tuhoja vesi- ja rantalintujen pesille, Pohjois-Pohjanmaan lintutieteellisen yhdistyksen tiedotteessa kerrotaan.

Kova etelänpuoleinen tuuli nosti eilen perjantaina Pohjois-Perämeren veden vuodenaikaan nähden poikkeuksellisen korkealle, Oulussa metrin verran ja Kemissä 1,2 metriä keskivesitason yläpuolelle. Alavilla rannoilla suurin osa vesi- ja rantalintujen pesistä on tuhoutunut.

Perämerellä vuorovesi-ilmiö on olematon, mutta tuulet ja ilmanpaineenmuutokset aiheuttavat suuria meriveden pinnan korkeusvaihteluita. Kovien aaltojen ja pärskeiden vaikutus lisää tuhoa. Suurimmat meriveden korkeusvaihtelut ovat loppusyksyllä ja talvella, mutta keväällä ja alkukesällä suuri veden nousu ei ole kovin yleistä. Ilmiö on yleistymässä ilmastonmuutoksen koventamassa tuulia, tiedotteessa todetaan.

Vesi- ja rantalinnuista etenkin niittyjen pesijät ovat kärsineet eniten. Niitä ovat muun muassa jouhi- ja lapasorsa, heinätavi, osa haapanoista sekä tukkasotka. osa vesi- ja rantalinnuista munii pesätuhon jälkeen uusintapesueita, mutta vain osa. Munamäärä on aina ensimmäistä pesintää pienempi.

Pohjois-Pohjanmaan lintutieteellinen yhdistys suosittelee, että Perämeren alueen metsästysseurat rauhoittaisivat eniten kärsineet vesilintulajit tai rajoittaisivat muuten ensi syksyn vesilintumetsästystä.